Jacob Jensen (V), 2008-11-27:
Finansiel stabilitet er utrolig vigtig, ikke blot for de implicerede banker, låntagerne og indskyderne, men sådan set for hele samfundet.
Derfor er det selvfølgelig helt afgørende, at vi, i en situation, som vi har været i og stadig væk er i, også her fra Folketingets side tager de initiativer, der skal til for at genoprette tilliden til lånemarkedet.
Der er taget initiativer, og tilliden er på vej til at blive genoprettet, nye lån strømmer igen mellem bankerne - det var ikke tilfældet tidligere - initiativerne ser ud til at have haft den effekt, vi har ønsket.
Der skal selvfølgelig altid være en balance mellem det at skabe stabilitet og så at tilskynde til øget risikobetonet adfærd.
Den balance synes vi fra Venstres side egentlig også er fundet med de aftaler, som vi også med et meget bredt flertal her i Tinget har vedtaget, også ud fra den betragtning, at branchen faktisk selv tager en betydelig del af risikoen.
Hele finanspakken - med lov om finansiel stabilitet - vil medføre, at der bl.a. bliver en lidt mere ydmyg tilgang end tidligere til det at drive virksomhed med betroede midler, hvilket bl.a. sker, fordi man nu strammer op på udbyttebetaling og bonusordninger i den 2-årige periode, pakken foreløbig virker.
Endvidere vil aftalen om finansiel stabilitet på pensionsområdet betyde, at markedet får en bedre mulighed for at prisfastsætte realkreditobligationer, når der lempes på pensionskassens mulighed for at købe og beholde disse obligationer i deres portefølje.
I Danmark er det sådan, at vi altid har og også fremadrettet skal leve af, at vi har åbne markeder - pengestrømmene skal kunne flyde derhen, hvor de kan yde størst gavn.
Vi lever i en global verden, og derfor er der selvfølgelig også en grænse for, hvor meget vi her fra det danske parlaments side kan sikre stabiliteten lige præcis i Danmark.
Vi er utrolig afhængige af, hvad der sker rundtomkring os i verden, i USA- og EU-regi, og derfor kan vi selvfølgelig ikke lovgive os ud af alt.
Men derfor noterede jeg mig også det, som ministeren var inde på, nemlig at vi også fra dansk side nu kigger på og via statsministeren sender en indstilling til formanden for Europa-Kommissionen med nogle forslag til, hvordan man bl.a. kan regulere kapitalfondenes ageren.
I Venstre vil vi selvfølgelig nøje følge med i, hvordan bankernes udlån og solvensgrad udvikler sig, for det er for os helt afgørende, at stabiliteten i den finansielle sektor genoprettes og bevares.
Vi er glade for, at vi i Danmark, som følge af at vi gennem mange år, både i denne regerings tid og før denne regerings tid, har haft en sund økonomisk politik, som netop er grundlaget for, at vi også kan lave en sådan markedsbaseret løsning, bl.a. så branchen tager sin del af risikoen, men også sådan, at bankmarkedet kommer til at fungere igen, så helt almindelige danskere stadig vil have mulighed for at optage lån til sunde projekter og investeringer, så små virksomheder fortsat kan have mulighed for at fortsætte deres sunde forretninger, at landbrug kan have mulighed for at blive refinansieret, hvor det er fornuftigt, at boligejerne kan have mulighed for at låne til sunde projekter uden at skulle blive stavnsbundet.
Alternativet ville selvfølgelig være, at mange job og dermed grundlaget for mange familier ville blive bragt i fare.
Det ønsker vi fra Venstres side ikke; vi ønsker, at der skal genskabes en stabilitet i den finansielle sektor, og vi føler, at både de tiltag, vi har taget her, og det indspil, vi vil give til Europa-Kommissionen, vil hjælpe med til det.
På den baggrund vil jeg også udtrykke ros til forligspartierne, som er med i dag, og jeg skal på vegne af Venstre, Socialdemokraterne, Dansk Folkeparti, Socialistisk Folkeparti, Det Konservative Folkeparti, Det Radikale Venstre og Liberal Allicance fremsætte følgende: Forslag til vedtagelse: »Folketinget finder det afgørende, at der er finansiel stabilitet til gavn for såvel borgere som virksomheder.
Folketinget finder, at der med lov om finansiel stabilitet og med aftalen om finansiel stabilitet på pensionsområdet - tiltag, som er blevet til med et bredt flertal i Folketinget - er taget nødvendige skridt til at sikre den finansielle stabilitet i Danmark.
Folketinget opfordrer regeringen til fortsat at følge situationen nøje og løbende vurdere behovet for yderligere initiativer til at sikre den finansielle stabilitet.«
Man må også kigge lidt på, hvad det så indholdsmæssigt egentlig er, der er blevet foreslået, og der i øvrigt er blevet vedtaget her i Folketinget, bl.a. at branchen selv er med til at tage et betydeligt ansvar for den fremadrettede situation, og at man også lægger nogle bånd på sig selv i forhold til bonusordning og udbyttebetaling og andre ting, så man også den vej rundtkan begynde at konsolidere sig, i forhold til hvad man tidligere har måttet gøre.
Så vil jeg også sige, at de tiltag, der bliver gjort her, jo ikke er et spørgsmål om, at nogle skal betale og andre ikke skal.
Det er et spørgsmål om, at man sikrer den stabilitet, som er så afgørende for aktiviteten, sådan at helt almindelige danskere kan få lån til almindelige sunde projekter, og helt almindelige danskere kan bevare deres job, sådan at der stadig væk er en udvikling i erhvervslivet og i privatsektoren, der er afgørende for samfundsudviklingen.
Det er jo det, som er sagens kerne her, og ikke, om der skal udstedes en regning eller ej.
Regningen kunne blive meget større, hvis vi ingenting gjorde.